આખો રસ્તો બ્લૉક થઈ જતાં અમે ખૂબ હેરાન થઈએ છીએ એમ જણાવતાં તુલસીવાડીમાં રહેતાં જયશ્રી જાધવે કહ્યું હતું કે ‘આ રસ્તા પરથી રેલવે-બ્રિજ પરથી અમે ઘણી જગ્યાએ જઈ શકીએ છીએ. બહારગામની ટ્રેન પકડવા માટે પણ પ્રવાસીઓ અહીંથી જ ચાલતા હોય છે, પરંતુ રસ્તો બ્લૉક થઈ જતાં ચાલવામાં તકલીફ થતી હોય છે. ઘણી વાર તો લોકો સામસામે ભટકાતા હોય છે. રસ્તા પર ખાણી-પીણીની વસ્તુઓ વેચાય છે એ અયોગ્ય છે છતાં આ ફેરિયાઓ અહીંથી દૂર હટતા નથી. એમાં વળી તેઓ એટલી ગંદકી કરતા હોય છે કે ન પૂછો વાત. આ ઉપરાંત બ્રિજની સીડીઓ પાસે જ ચરસીઓ પણ બેસે છે. આ લોકો વિરુદ્ધ પણ કાર્યવાહી કરવામાં આવી હતી, પણ ફરી તેઓ આવીને બેસી જાય છે એટલે રાતના સમયે મહિલાઓ માટે જોખમકારક બની જાય છે.’